b'\n_START_ARTICLE_\nModra horda\n_START_SECTION_\nUstanovitev\n_START_PARAGRAPH_\nD\xc5\xbeingiskan je pred smrtjo svoje ogromno cesarstvo razdelil med svoje sinove D\xc5\xbeo\xc4\x8dija, \xc4\x8cagataja, \xc3\x96gedeja in Toluja. Najstarej\xc5\xa1i sin D\xc5\xbeo\xc4\x8di je dobil najbolj zahodni del cesarstva, ki je obsegal del sodobne Rusije, Ukrajino, Belorusijo, del Slova\xc5\xa1ke in ozek pas Poljske. D\xc5\xbeo\xc4\x8di je kmalu zatem umrl, zato sta si njegovo ozemlje razdelila sinova Batu kan, ki je dobil zahodni del in Orda kan, ki je dobil vzhod._NEWLINE_Modro hordo kot u\xc4\x8dinkovito dr\xc5\xbeavo je ustanovil Batu kan po svoji vrnitvi z vojnega pohoda v Evropo leta 1242. Leta 1245 je ob spodnji Volgi ustanovil njeno prestolnico Saraj-Batu. Batu kan je po opusto\xc5\xa1enju Vladimirja (1238) in Kijeva (1240) dobil oblast tudi nad ve\xc4\x8dino ruskih kne\xc5\xbeevin.\n_START_SECTION_\nZlata doba\n_START_PARAGRAPH_\nModra horda se je raztezala od reke Ural na vzhodu do izliva Donave in Karpatov na zahodu. Davke so ji pla\xc4\x8devale skorajda vse ruske kne\xc5\xbeevine, ob\xc4\x8dasno pa so se odpravili na roparske pohode na Poljsko, Bolgarijo in Iran._NEWLINE_Po spreobrnitvi Berke kana v islam, je postala Modra horda tradicionalna zaveznica Mamelu\xc5\xa1kega sultanata Egipt proti skupnemu sovra\xc5\xbeniku Ilkanatu._NEWLINE_Od leta 1280 do 1299 je bila Modra horda pod isto\xc4\x8dasno oblastjo dveh kanov: zakonito izvoljenih kanov in voja\xc5\xa1kega mogo\xc4\x8dnika generala Nogaj kana, ki je sklenil zavezni\xc5\xa1tvo z Bizantinskim cesarstvom in je napadal obmejne dr\xc5\xbeave Modre horde, predvsem na Balkanu. Nogajeva prevlada se je kon\xc4\x8dala z ustoli\xc4\x8denjem Tokta kana._NEWLINE_Modra horda je dosegla vi\xc5\xa1ek mo\xc4\x8di in razcveta sredi 14. stoletja med vladanjem Uzbek (\xc3\x96z beg) kana in njegovega sina D\xc5\xbeanibeka, ki sta aktivno sedelovala v borbah za uni\xc4\x8denje Ilkanata.\n_START_SECTION_\nPadec\n_START_PARAGRAPH_\nModra horda je bila trdna dr\xc5\xbeava od ustanovitve okrog leta 1240 do 1350. let. Problemi na zahodu dr\xc5\xbeave so na koncu pozro\xc4\x8dili izgubo Vla\xc5\xa1ke, Dobrud\xc5\xbee, Moldavije in zahodne Ukrajine ter vazalnih kne\xc5\xbeevin zahodno od Kijeva. Vsa omenjana ozemlja sta si po zmagi v bitki pri Modri reki leta 1362 prisvojili Litva in Poljska. Po D\xc5\xbeanibekovi smrti (1357) se je v Modri hordi za\xc4\x8dela dolgoletna dr\xc5\xbeavljanska vojna med konkuren\xc4\x8dnimi kani, v kateri nih\xc4\x8de ni imel dovolj mo\xc4\x8di za prevlado. V tem obdobju se je mongolske nadoblasti otresla tudi Velika moskovska kne\xc5\xbeevina._NEWLINE_Dr\xc5\xbeavljanska vojna je trajala do prihoda Toktami\xc5\xa1a, ki je odstranil konkuren\xc4\x8dne kane, zdru\xc5\xbeil Modro hordo s svojo Belo hordo in leta 1380 ustanovil Zlato hordo. Modra horda je nato ostala nelo\xc4\x8dljiv del Zlate horde vse do njenega propada leta 1502.'